
Информация за текущото състояние на "Многопрофилна болница за активно лечение - Хасково" АД, гр. Хасково

"Многопрофилна болница за активно лечение - Хасково" АД, гр. Хасково е акционерно дружество с над 50 на сто държавно участие в капитала, вписано в Търговския регистър  и регистъра на юридическите лице с нестопанска цел с ЕИК 126529015 и предмет на дейност: осъществяване на болнична помощ.   
Мисията на МБАЛ-Хасково АД  е да предоставя качествена и достъпна стационарна помощ, насочена към диагностика и активно лечение, възстановяване и укрепване на здравето на населението, снижаване на заболеваемостта и смъртността и подобряване качеството на живота в областта и околните райони. Изведените основни приоритети включват: правилно провеждане на кадрови маркетинг, съобразен с демографския характер и медицинските стандарти, в условия на съществуваща конкуренция; екип от висококвалифицирани медицински специалист, в т.ч. привличане на нови такива; взаимодействие, сътрудничество и съвместна дейност в предлаганите медицински услуги с водещите лечебни и здравни заведения за болнична помощ, специализирана болнична медицинска помощ, извънболнична помощ, с нестопански организации за социални дейности и други институции; инвестиране на ресурси във въвеждане на нови технологии, преоборудването с високоспециализирана медицинска апаратура, подобряване на битовите условия и разширяване на предлаганите услуги и дейности, както и завишаване на качеството на извършените такива.
Към 31.12.2025 г. лечебното заведение регистрира положителен текущ финансов резултат - печалба в размер на 4 242 хил. лв. Общо финансовият резултат е печалба от 
7 684 хил. лв. към края на 2025 г. и включва неразпределена печалба от минали години в размер на 3 442 хил. лв., както и текуща печалба в размер на 4 242 хил. лв. Наблюдава се увеличение на собствения капитал за 2025 г. с 6 880 хил. лв., като стойността му достига 
33 188 хил. лв. Записаният капитал на дружеството е увеличен с 2 692 хил. лв. спрямо предходната година и е в размер на 11 185 хил. лв. Наблюдава се нарастване на краткосрочните задължения към персонала с 453 хил. лв. в сравнение с 2024 г. Към 31.12.2025 г. просрочени задължения липсват.
	 През 2025 г., спрямо 2024 г., се наблюдава увеличение на общо приходите с 12,18 %. Те са в размер на 51 259 хил. лв., като най-голям дял имат приходите от продажби на услуги 46 348 хил. лв. Увеличение се наблюдава и при общо разходите на дружеството с 13,71 %, като същите достигат 47 017 хил. лв., при 41 349 хил. лв. за 2024 г. 
	 „МБАЛ - Хасково” АД притежава 100 % дялово участие в дъщерното дружество „Медицински център – Хасково” ЕООД. Групата отчита положителен текущ финансов резултат към 31.12.2025 г. – печалба от 4 393 хил. лв. Отчетено е намаление с 303 пациенти на общия брой на преминалите болни – от 24 319 за 2024 г. до 24 016 за 2025 г., т.е. намаление с 1,25 %. Намалена е използваемостта на леглата от 74,81 % за 2024 г. до 72,20 % за 2025 г.  
Към 31.03.2026 г. приходите на МБАЛ Хасково АД са 5 500 хил. евро, от които 99,5% са приходи от НЗОК, 0,2% са приходи от МЗ и 0,3% са приходи от други източници. Разходите за периода са 5 241 хил. евро, от които 19,9% са разходи за материали, 69,1% са разходи за персонал и 11,0% са разходи за външни услуги, амортизации и други. Текущият финансов резултат на дружеството е печалба в размер на 259 хил. евро. Дружеството няма просрочени задължения за първо тримесечие на 2026г.  Броят на преминалите болни към 31.03.2026 г. е 6 197, а заетостта на легловата база е 73%, което е по-високо от средното за сектора за разглеждания период.
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия -  https://reports.appk.government.bg/Public/Public/Organizations поддържана от АППК. 
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой легло дни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 
	 
